remis
albert ende isabel etc. doen te wetene alle iegenwoirdige
ende toecommende dat wy ontfangen hebben die ootmoedige supplicatie van daniel
ende jan du bastard oudt wesende den eenen ienentwintich ende den anderen dryentwintich
jaeren inhoudende hoe dat zy supplianten syn woonachtich tot loven by hunne moedere
ende schoonvaeder hebbende opden xxen mey vanden jaere 1603 ten thien uren over
straeten gegaen ende gecomen zynde inde borchtstraet syn hun beyden gerescontreert
sommige vanden wachte waerop die voors. twee gebroeders als wesende noch jonck van
jaeren ende wat gedroncken hebbende hebben uuyt genoechten gevraecht qui va la
waerop wierdt geantwoirdt van wegens die naer die wachte gingen ombeleeffdelyck
ende ondiscretelyck dese woirden onder correctie bruydt u moeder wesende
den oorsaecke dat die voors. jan geen geweer hebbende wordde geirriteert seggende
tegens synen broeder slaet daerop oft gheeft my u geweer ende ick sal tselver doen
ende hebbende die voors. daniel getrocken syn geweer ende een vande wachte geslaegen
inden hals sonder nochtans hem te quetsen loopende die voors. jan om steenen te
raepen zyndie vanden voors. wacht om geen querelle te hebben wech geloopen ende gevlucht
dwelck siende sommige vanden gebueren inde selve borchtstraet hebben hun subytelyck in
huys vertrocken waerdoor meynende die voors. daniel dat degene die alsulcke
ombeleeffde woirden hadden gesproecken waeren gevlucht int selve huys heeft syn
geweer genomen ende meynende opde deure te steken heeft by ongeluck gesteken
door een splete inde dore wesende uuyt dyen deselve dore was vol spleten ende gaters
ende aldaer geraeckt buyten syns suppliants wille wete ende intentie eenen jan de
costere inden selven huyse gevlucht zynde die achter de dore was staende
waer naer hy suppliant als nyet wetende yemant gequets te hebben is
gerustelyck gaen slaepen tot smorgens soo wanneer men hem was
adverterende dat hy den voors. de costere swaerlyck hadde gequetst dwelck
hy in geender manieren en conste gelooven dan gesien hebbende dat syn geweir
was bebloet heeft hem met zyn broeder gesalueert hebbende ierst vergiffenisse
gecregen vanden afflyvigen die omtrent drye daegen naerden steeck is overleden
zeggende wel uytdruckelyck dat hy wel wiste dat die selve suppliant van geen
meyninge oft intentie en was geweest hem afflyvigen te quetsen oft leet te doen
als noyt quetste noch kyvagie oft geschil met den voors. suppliant gehadt hebbende
gelyck oock die voors. suppliant noyt eenige picque oft uyten heeft gehadt op
den voors. costermans maer is allen tselve tot zynen groot leetwesen
meer by ongeluck geschiet dan by eenige quaede intentie oft meyningen
hoewel nochtans die voors. suppliant met zynen broeder vreesende justicie
syn genootsaeckt de stadt te verlaeten waerdoor sy souden geschaepen wordden
landtloopich te wordden tot grooten verdriete van hun supplianten ende hunne
moedere diede voors. haer twee sonen naerdyen sy deselve opgebracht
catholykelyck ende elck tot een beter ambacht wesende den eenen cuyper
ende den anderen een schoenmaecker in haere oude daegen soude moeten
ontberen wanneer zy eenigen troost daervan meynden te hebben hebbende
tot dyen eynde de voors. moedere ernstelyck begeert mette vrienden vanden
aflyvigen te veraccorderen gelyck zy is veraccordeert blyckende by den accorde
daeraff zynder ende oversulcx nemen die voors. supplianten hunne toevlucht
tot ons zoo zy supplianten seggen ons daerom seer ootmoedelyck biddende
om onse opene brieven van remissie in behoirlycker ende gewoonelycker
formen soo eest dat wy desen aengesien geneycht wesende ter
beden der voors. supplianten ende regard nemende opde circunstantien van
dese saecke willende hen in dit stuck prefereren gratie ende misericordie
voor strangheyt ende rigeur van rechte hebben den selven supplianten inden gevalle
alsboven quytgeschouwen ende vergeven schellen quyte ende vergeven uuyt onse sunderlinge
gratie by desen onsen brieve tfeyt ende ongeval boven geruert midtsgaeders alle
offensie ende breucke corporele ende criminele daer inne zy ter causen voors.
midtsgaeders dat daeraen cleven mach tegens ons ende justicie misdaen ende
misbruyckt mogen hebben ende hebben hen dyen aengaende wedergestelt ende
gerestitueert stellen weder ende restitueren tot hunnen goeden naem faem
ende geruchte in onsen voors. lande van brabant ende allen anderen onse landen
ende heerlyckheden ende tot hunne onverbeurde goeden indyen sy eenige onder ons
hebben gelyck ende in alder manieren soo sy waeren voorde toecompste vanden voors.
feyte imponerende hierop een eeuwich geswych onsen lieven ende getrouwen procureur
generael in brabant onsen schouteth van antwerpen ende allen anderen onser
justicieren ende officieren wye sy syn satisfactie ende beternisse ierst ende
vooral gedaen de partye geinteresseerde voor soo vele die noch nyet gedaen en sy ende
eenige daertoe staet civilyck alleenlyck ende de saecke sulcx is verheysschende
behoudelyck dat die voors. suppliaten gehouden sullen syn tvoors. feyt tegen ons te
beteren civilyck naer gelegentheyt vanden saecken ende faculteyt van hunne
goeden met oock te betaelen die redelycke costen van justicien hieromme alreede
gedaen ende te doene alles ter taxatien ende moderatien van onse lieve ende getrouwe
die cancellier ende luyden van onsen raede geordineert in brabant die wy
daertoe gecommitteert hebben ende committeren by desen ontbienden daerom
ende bevelen den selven onsen cancellier ende raetdsluyden dat voor hun geroepen
die gene die daerom behoiren geroepen te zyne zy procederen wel ende deuchdelyck
ter verificatien ende interinement van desen ende ter taxatien ende moderatien
vanden selve amende ende costen van justicien alsoo sy sullen bevinden te behoiren welck
interinement die voors. supplianten gehouden sullen syn te versuecken ende hen
in persoone te presenteren in onsen voors. raede binnen sess maenden
naestcommende opte pene van te verbeuren d’effect van dyen ende dat gedaen
ende de selve civile boete ende costen van justicien getaxeert ende betaelt
zynde in handen vanden genen dyen dat behoiren sal syt onsen voors. procureur
cancellier generael in brabant onsen schouteth voors. ende alle andere
onse rechteren justicieren ende officieren ende ondersaeten tegenwoordige ende
toecommende dyen dat aengaen sal mogen heure stedehouderen ende eenen yegelyck
van hun besundere soo hun toebehooren sal doen laeten ende gedoogen de voors.
supplianten van deser onser tegenwoirdiger gratien ende remissien ende van alle
inhouden van deser inder vuegen ende manieren voor verhaelt peyselyck
rustelyck vredelyck ende volcomelyck ten eeuwigen daegen genyeten ende gebruycken
sonder hun daerinne te doen oft te laeten doen ende geschieden nu oft in toecommenden
tyden eenich hinder lettsel oft moeyenisse aen lyff oft aen goeden ter contrarien maer
indyen syn lyff oft eenige van syne goeden daerom gearresteert becommert oft
beleth waeren dat zy die setten ende stellen doen setten ende stellen terstont ende sonder
vertreck tot geheelder ende volcomender delivrancie want ons alsoo gelieft
ende ten eynde dat dit vast ende gestaedich blyve ten eeuwigen daegen zoo hebben
wy onsen segel hieraen doen hangen behoudelyck in andere dingen onsen rechte
ende eenen yegelycken andere dessyns gegeven binnen onser stadt van
bruessele den tweeden dach der maent van septembri int jaer onsheeren
duysent zessehondert ende vier opde plycke stont gescreven
byde eertshertogen ende was onderteekent de witte
gesegelt met eenen grooten segele van groene wassche onder uuyt
hangende in syden snoeren